 Dadku inta badan waxay diiradda saaraan heerka waxqabad ee dawladda dhexe, iyagoo isha ka laliya dawladdaha hoose oo ah kuwa ay dumadooda saaran tahay masiirka dadyowga ku nool deegaanadda maxaliga ah ee ay ka taliyaan,waxaana waajib ahaan saran inay daraasadeeyaan baahiyaadka kala gedisan ee haysta mujtamaca ay madaxda u yihiin, iyagoo xal u helida mushkiladaha jira u kala hor-marinaya sida ay u kala daran yihiin, amaba u kala muhiimsan yihiin, daraasahaas ka sokow, waxaa laga rabaa inay la yimaadaan diyaarinta qorshayaal waxqabad oo sanadle ama sadex-sanadood leh, kuwaas oo ay usii kala jejibanayaan afar-afar-bollodle, iyo miisaaniyadoodii oo si cilmiyaysan oo waaqici ah loo sameeyay, Nasiib darro, madaxda deegaanadda iyo xildhibaanadaa la sheego inay kusoo baxeen hanaan dimoqoraadi ahi, waa kuwii ugu liitay ee taariikhda Somaliland soo maray inta taariikh ahaan la xasuusto, waa kuwo aad isugu mashquulsan iyagu, oo inta badan warbaahinta taagan iyadoo mid waliba midka kale dhaleecaynayo, amaba kooxo-kooxo isagoo soo horjeeda, mana aha inta badan waxa laysku haystaa dan umadeed, ee waa mid ku qotonta maslaxad shakhsi ah, Docda kale, waxay boob aad u daran ku qaadeen dhulkii danta guud looga talo galay, ee ay ahayd in masaajido, malcaamado, ruggo booliis,suuqyo iyo ruggo caafimaad looga dhiso magaalooyinka maalinba maalinta ka danbaysa sii balaadhanaya iyo tiradda mujtamacooda sii koraya, inta badana waxaaba dhacda in marka loo baahdo in masaajid, malcaamad, iskuul, rug booliis, ama goob caafimaad la dhiso in la waayo meel laga dhiso, kadibna ay arintu noqoto in shacabka la waydiisto inay dhul ku tabarucaan, haddii shacabka dhul laga waayana ay dhacdo in mashriuucaasi dib loo celiyo. 